CELEX: 32019D1766
Language: ro
Date: 2019-10-23 00:00:00
Title: Decizia de punere în aplicare (UE) 2019/1766 a Comisiei din 23 octombrie 2019 de modificare a Deciziei de punere în aplicare (UE) 2019/436 în ceea ce privește standardul armonizat EN ISO 19085-3:2017 pentru mașini de găurit și de frezat cu comandă numerică

24.10.2019   
               
               
                  RO
               
               
                  Jurnalul Oficial al Uniunii Europene
               
               
                  L 270/94
               
            
         DECIZIA DE PUNERE ÎN APLICARE (UE) 2019/1766 A COMISIEI
         din 23 octombrie 2019
         de modificare a Deciziei de punere în aplicare (UE) 2019/436 în ceea ce privește standardul armonizat EN ISO 19085-3:2017 pentru mașini de găurit și de frezat cu comandă numerică
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Directiva 2006/42/CE a Parlamentului European și a Consiliului din 17 mai 2006 privind echipamentele tehnice și de modificare a Directivei 95/16/CE (1), în special articolul 10,
         întrucât:
         
                     (1)
                  
                  
                     În conformitate cu articolul 7 din Directiva 2006/42/CE, echipamentele tehnice produse în conformitate cu un standard armonizat, ale cărui referințe au fost publicate în Jurnalul Oficial al Uniunii Europene, se consideră a fi în conformitate cu cerințele esențiale de sănătate și siguranță reglementate de un astfel de standard armonizat.
                  
               
                     (2)
                  
                  
                     Prin scrisoarea M/396 din 19 decembrie 2006, Comisia a înaintat o cerere către CEN și CENELEC pentru elaborarea, revizuirea și finalizarea lucrărilor privind standardele armonizate în sprijinul Directivei 2006/42/CE, pentru a se ține seama de modificările introduse de directiva respectivă în comparație cu Directiva 98/37/CE a Parlamentului European și a Consiliului (2).
                  
               
                     (3)
                  
                  
                     Pe baza cererii M/396 din 19 decembrie 2006, CEN a elaborat noul standard armonizat EN ISO 19085-3:2017.
                  
               
                     (4)
                  
                  
                     Comisia împreună cu CEN a evaluat dacă standardul EN ISO 19085-3:2017 pe care l-a elaborat respectă cererea M/396 din 19 decembrie 2006.
                  
               
                     (5)
                  
                  
                     În decembrie 2017, Germania a ridicat o obiecție formală în conformitate cu articolul 10 din Directiva 2006/42/CE în legătură cu standardul EN ISO 19085-3:2017 „Mașini pentru prelucrarea lemnului - Cerințe de siguranță – Partea 3: Mașini de găurit și de frezat cu comandă numerică (CN)”.
                  
               
                     (6)
                  
                  
                     Obiecția formală ridicată de Germania se bazează pe faptul că punctul 6.6.2.2.3.1 din standardul EN ISO 19085-3:2017, care are ca obiect prevenirea accesului la unelte și la alte piese mobile ale mașinii, nu corespunde cerințelor esențiale de sănătate și siguranță prevăzute la punctul 1.4.1 din anexa I la Directiva 2006/42/CE.
                  
               
                     (7)
                  
                  
                     În urma examinării standardului EN ISO 19085-3:2017 împreună cu reprezentanții comitetului instituit prin articolul 22 din Directiva 2006/42/CE și cu reprezentanții comitetului instituit prin articolul 22 din Regulamentul (UE) nr. 1025/2012 al Parlamentului European și al Consiliului (3), Comisia a concluzionat că standardul nu îndeplinește una dintre cerințele esențiale de sănătate și siguranță prevăzute la punctul 1.4.1. din anexa I la Directiva 2006/42/CE, și anume cerința care prevede că apărătorile și dispozitivele de protecție nu trebuie să fie ușor de ocolit. În special, standardul include specificații tehnice pentru accesul la piesele mobile ale mașinii prin intermediul spațiului dintre cadrul mașinii și protecțiile laterale, însă nu abordează proiectarea sau protecția cadrului mașinii însuși, care, în anumite situații, poate fi suficient de jos pentru a putea fi ocolit. Prin urmare, standardul EN ISO 19085-3:2017 ar trebui să fie publicat în Jurnalul Oficial al Uniunii Europene cu restricție.
                  
               
                     (8)
                  
                  
                     Referințele la standardele armonizate elaborate în sprijinul Directivei 2006/42/CE sunt publicate în Decizia de punere în aplicare (UE) 2019/436 a Comisiei (4). Pentru a asigura că toate referințele la standardele armonizate elaborate în sprijinul Directiva 2006/42/CE sunt enumerate în același act, referința standardului EN ISO 19085-3:2017 ar trebui inclusă într-o anexă la decizia respectivă. Prin urmare, Decizia de punere în aplicare (UE) 2019/436 ar trebui modificată în consecință.
                  
               
                     (9)
                  
                  
                     Conformitatea cu un standard armonizat conferă o prezumție de conformitate cu cerințele esențiale corespunzătoare stabilite în legislația de armonizare a Uniunii, începând de la data publicării referinței standardului respectiv în Jurnalul Oficial al Uniunii Europene. Prin urmare, prezenta decizie ar trebui să intre în vigoare la data publicării,
                  
               ADOPTĂ PREZENTA DECIZIE:
         
            Articolul 1
            Anexa II la Decizia de punere în aplicare (UE) 2019/436 se modifică în conformitate cu anexa la prezenta decizie.
         
         
            Articolul 2
            Prezenta decizie intră în vigoare la data publicării în Jurnalul Oficial al Uniunii Europene.
         
         
            Adoptată la Bruxelles, 23 octombrie 2019.
            
               
                  Pentru Comisie
               
               
                  Președintele
               
               Jean-Claude JUNCKER
            
         
         
            (1)  JO L 157, 9.6.2006, p. 24.
         
            (2)  Directiva 98/37/CE a Parlamentului European și a Consiliului din 22 iunie 1998 privind apropierea legislațiilor statelor membre în domeniul echipamentelor tehnice (JO L 207, 23.7.1998, p. 1)
         
            (3)  Regulamentul (UE) nr. 1025/2012 al Parlamentului European și al Consiliului din 25 octombrie 2012 privind standardizarea europeană, de modificare a Directivelor 89/686/CEE și 93/15/CEE ale Consiliului și a Directivelor 94/9/CE, 94/25/CE, 95/16/CE, 97/23/CE, 98/34/CE, 2004/22/CE, 2007/23/CE, 2009/23/CE și 2009/105/CE ale Parlamentului European și ale Consiliului și de abrogare a Deciziei 87/95/CEE a Consiliului și a Deciziei nr. 1673/2006/CE a Parlamentului European și a Consiliului (JO L 316, 14.11.2012, p. 12).
         
            (4)  Decizia de punere în aplicare (UE) 2019/436 a Comisiei din 18 martie 2019 privind standardele armonizate pentru echipamente tehnice elaborate în sprijinul Directivei 2006/42/CE a Parlamentului European și a Consiliului (JO L 75, 19.3.2019, p. 108).
      
      
         
            ANEXĂ
            În anexa II la Decizia de punere în aplicare (UE) 2019/436 se adaugă următorul rând:
            
               
                           „3.
                        
                        
                           EN ISO 19085-3:2017
                           Mașini pentru prelucrarea lemnului - Cerințe de siguranță - Partea 3: Mașini de găurit și de frezat cu comandă numerică (CN)
                           
                              Notă: În ceea ce privește punctul 6.6.2.2.3.1, standardul armonizat EN ISO 19085-3:2017 nu conferă o prezumție de conformitate cu cerința esențială de sănătate și siguranță prevăzută la punctul 1.4.1 din anexa I la Directiva 2006/42/CE, care prevede că apărătorile și dispozitivele de protecție nu trebuie să fie ușor de ocolit.
                        
                        
                           C”